**Otázka na ústne zodpovedanie O-000111/2018**

**Rade**

článok 128 rokovacieho poriadku

**Josef Weidenholzer, Birgit Sippel**

v mene skupiny S&D

Vec: Potreba komplexného mechanizmu pre demokraciu, právny štát a základné práva

Parlament pred dvoma rokmi prijal legislatívnu iniciatívnu správu o zriadení mechanizmu EÚ pre demokraciu, právny štát a základné práva. V uznesení sa odporúča vytvoriť medziinštitucionálny pakt Únie o demokracii, právnom štáte a základných právach[[1]](#footnote-1). Súčasťou takéhoto paktu by bola každoročná správa o demokracii, právnom štáte a základných právach spolu s odporúčaniami pre jednotlivé krajiny. Správa by skúmala, či sa členské štáty riadia hodnotami stanovenými v článku 2 Zmluvy o EÚ a slúžila by ako základ pre medziparlamentnú diskusiu a pre stály politický cyklus v oblasti demokracie, právneho štátu a základných práv v rámci inštitúcií. Pakt o demokracii, právnom štáte a základných právach by nahradil krízou ovplyvnený, nepredvídateľný a spolitizovaný prístup, ktorým sa vyznačujú reakcie inštitúcií EÚ na problémy v oblasti demokracie, právneho štátu a základných práv v EÚ. Rada ani Komisia sa, žiaľ, k úsiliu o vytvorenie paktu o demokracii, právnom štáte a základných právach nepripojili. Vzhľadom na rastúce problémy v oblasti demokracie, právneho štátu a základných práv v EÚ, ako sú napríklad problémy, na ktoré poukázalo aktivovanie postupov podľa článku 7 ods. 1 Zmluvy o EÚ, postupy v prípade porušenia povinnosti a veci predložené Súdnemu dvoru Európskej únie, vytvorenie skupiny EP na monitorovanie právneho štátu a rôzne vypočutia a uznesenia, je zjavné, že EÚ naliehavo potrebuje stály a objektívny mechanizmus na riešenie týchto základných problémov.

Vzhľadom na uvedené skutočnosti:

1. Súhlasí Rada s tým, že súčasný prístup je neudržateľný, keďže zjavne nie je schopný zabrániť vážnym porušeniam článku 2 Zmluvy o EÚ ani ich účinne riešiť?

2. Súhlasí Rada s tým, že samotný článok 7 Zmluvy o EÚ nestačí na riešenie týchto prípadov, najmä ak sa postup podľa tohto článku uplatňuje na viac než jeden členský štát, a že preto je potrebný doplnkový a stály medziinštitucionálny mechanizmus na riešenie rastúcich problémov v oblasti demokracie, právneho štátu a základných práv?

3. Pokiaľ ide o návrh Komisie týkajúci sa podmienky dodržiavania zásad právneho štátu v rozpočte Únie[[2]](#footnote-2), súhlasí Rada so stanoviskom Európskeho dvora audítorov[[3]](#footnote-3), že treba bližšie určiť zdroje a že je potrebných viac usmernení s cieľom určiť všeobecné nedostatky v oblasti dodržiavania zásady právneho štátu v členských štátoch EÚ, a že práve pakt o demokracii, právnom štáte a základných právach je vhodným mechanizmom na určovanie takýchto nedostatkov?

4. Podporí Rada vytvorenie paktu o demokracii, právnom štáte a základných právach, najmä ak ho Komisia navrhne vo svojom nadchádzajúcom oznámení o právnom štáte?

Predložené: 3.10.2018

Postúpené: 4.10.2018

Termín na zodpovedanie: 25.10.2018

1. Uznesenie Európskeho parlamentu z 25. októbra 2016 s odporúčaniami pre Komisiu o zriadení mechanizmu EÚ pre demokraciu, právny štát a základné práva – Prijaté texty, P8\_TA(2016)0409. [↑](#footnote-ref-1)
2. Európska komisia, návrh nariadenia o ochrane rozpočtu Únie v prípade všeobecných nedostatkov v oblasti dodržiavania zásady právneho štátu v členských štátoch, COM(2018)0324 final, 2. mája 2018. [↑](#footnote-ref-2)
3. Európsky dvor audítorov, stanovisko č. 1/2018, 17. júla 2018. [↑](#footnote-ref-3)